মালয়েশিয়ার রাজধানী কুয়ালালামপুরে ভূমিধসে কমপক্ষে ১৬ জন নিহত হয়েছে। গুরুতর অবস্থায় উদ্ধার করা হয়েছে ৯ জনকে। নিহতদের অধিকাংশই এতিমখানার শিশু বলে জানা গেছে। এদের বয়স ৮ থেকে ১৮র মধ্যে। মালয়েশিয়ার সরকারি সূত্রের বরাত দিয়ে এ খবর জানায় বিবিসি।  গত শনিবার কুয়ালালামপুরের দক্ষিণে হুলু লাঙ্গাত গ্রামে  ভূমিধসের এ ঘটনাটি ঘটে।  সংবাদে জানা যায়, রাজধানী কুয়ালালামপুরে দক্ষিণে হুলু লাঙ্গাত গ্রামে হাদিয়া মাদ্রাসা আল তাকওয়া নামক এতিমখানায় ২০ জন শিশু এবং তাদের দেখাশুনায় নিয়োজিত ৫ জন কর্মকর্তা অবস্থান করছিলেন। গত শনিবার পর পর দুটি ভূমিধস সেখানে আঘাত হানলে তারা সবাই মাটি চাপা পড়েন। এদের মধ্যে ১৬ জন নিহত হয়।  গুরুতর আহতদের স্থানীয় একটি হাসপাতালে চিকিৎসা দেয়া হচ্ছে।